pythainlp/thaigov-v2-corpus-22032023 huggingface dataset:
วันอาทิตย์ที่ 2 ตุลาคม 2565
รัฐบาลขับเคลื่อนการเกษตรสร้างมูลค่า ส่งเสริมพัฒนาสินค้าเกษตรและอาหารไทย เข้าสู่ระบบมาตรฐานความปลอดภัย เป็นที่ยอมรับในระดับสากล
รัฐบาลขับเคลื่อนการเกษตรสร้างมูลค่า ส่งเสริมพัฒนาสินค้าเกษตรและอาหารไทย เข้าสู่ระบบมาตรฐานความปลอดภัย เป็นที่ยอมรับในระดับสากล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลเร่งขับเคลื่อนพัฒนาการผลิตสินค้าเกษตรและอาหารเข้าสู่ระบบมาตรฐานความปลอดภัย ซึ่งเกษตรอินทรีย์เป็นนโยบายสำคัญของรัฐบาล ที่ต้องเร่งดำเนินการให้เกิดเป็นรูปธรรมยิ่งขึ้นสอดรับกับความต้องการของผู้บริโภคในประเทศและสถานการณ์โลก ที่ให้ความสำคัญเรื่องความปลอดภัยด้านอาหาร กระบวนการผลิตที่เป็นมิตรต่อสิ่งแวดล้อม ล่าสุดรัฐบาลมอบหมายให้กระทรวงเกษตรและสหกรณ์ได้ทบทวนมาตรฐานสินค้าเกษตร (Good Agricultural Practices: GAP) พืชอาหาร และมาตรฐานเกษตรอินทรีย์ให้ครอบคลุมส่วนที่ใช้ขยายพันธุ์พืชและแมลงที่บริโภคได้ รวมทั้งสอดคล้องกับมาตรฐานอาเซียน รวมถึงการตรวจรับรองแหล่งผลิตพืชตามมาตรฐาน GAP โดยในปี 2565 มีผู้ยื่นขอการรับรอง 84,098 แปลง เกษตรกร 59,040 ราย โดยได้รับการรับรองมาตรฐาน GAPแล้ว จำนวน 74,152 แปลง เกษตรกร 50,209 ราย พร้อมมีการจัดทำฐานข้อมูลด้านการเกษตรปลอดภัยร่วมกับสมาชิกที่ได้รับใบรับรองมาตรฐาน GAP ในปี 2565 สหกรณ์ 47 แห่ง เกษตรกร 1,126 ราย ใน 22 จังหวัด และส่งเสริมให้เกษตรกรปรับเปลี่ยนการผลิตในพื้นที่ไม่เหมาะสมตามแผนที่เกษตรเพื่อการบริหารจัดการเชิงรุก (Agri-Map) แล้ว 65,358 ไร่
นายอนุชาย้ำว่า เพื่อให้สินค้าเกษตรเข้าถึงผู้บริโภคอย่างทั่วถึงและสะดวกมากขึ้น รวมถึงให้สามารถจำหน่ายและเพิ่มมูลค่าได้ในหลากหลายช่องทาง รัฐบาลโดยกระทรวงพาณิชย์ ได้มีการจัดหาตลาดเพื่อให้เกษตรกรสามารถจำหน่ายผลไม้ผ่านช่องทางออฟไลน์และออนไลน์ ควบคู่กับการจัดหาพื้นที่ให้เกษตรกรนำผลไม้ไปวางขายได้โดยไม่เสียค่าใช้จ่าย เช่น ห้างท้องถิ่น สถานีจำหน่ายน้ำมัน รวมทั้งยังร่วมกับบริษัทผู้จำหน่ายน้ำมันเชื้อเพลิงรับซื้อสินค้าเกษตรในช่วงที่มีปริมาณผลผลิตออกสู่ตลาดเป็นจำนวนมาก เพื่อบรรเทาปัญหาสินค้าเกษตรล้นตลาดและราคาตกต่ำ นอกจากนี้ กระทรวงศึกษาธิการ (สำนักงานคณะกรรมการการอาชีวศึกษา) ยังได้จัดทำฐานข้อมูลรวบรวมผลงานนวัตกรรมและสิ่งประดิษฐ์อาชีวศึกษาและเผยแพร่บนเว็บไซต์ thainvention.net เช่น สิ่งประดิษฐ์ด้านนวัตกรรมซอฟท์แวร์และระบบสมองกลฝังตัวและสิ่งประดิษฐ์ด้านพลังงานทดแทนเพื่อการเกษตร ด้วย
“ปัจจุบันตลาดมีความต้องการสินค้าเกษตรอินทรีย์มากขึ้น เกิดกระแสความตื่นตัวในการดูแลสุขภาพเพื่อหลีกเลี่ยงโรคภัยไข้เจ็บต่าง ๆ โดยหันมาบริโภคสินค้าที่ปลอดภัยไม่มีสารเคมีปนเปื้อน จึงต้องมีการปรับเปลี่ยนการปลูกพืชที่สอดคล้องต่อความต้องการบริโภค แม้เกษตรกรส่วนใหญ่มีความเคยชินกับการผลิตสินค้าเกษตรแบบใช้สารเคมี และปุ๋ยเคมีทั่วไป ซึ่งรัฐบาลให้ความสำคัญในเรื่องนี้ ในการนำพาเกษตรกรไปสู่การพัฒนาที่ยั่งยืน โดยมีการส่งเสริมการผลิตในระบบเกษตรอินทรีย์ให้มีประสิทธิภาพตามแนวทางหลักปรัชญาของเศรษฐกิจพอเพียง โดยเฉพาะการส่งเสริมและพัฒนาเกษตรกรให้มีความรู้ และทักษะในการผลิตสินค้าเกษตรอินทรีย์ให้มีคุณภาพ ปลอดภัย และได้มาตรฐาน เพื่อขับเคลื่อนการเกษตรสร้างมูลค่าอย่างยั่งยืน เช่น การดำเนินโครงการส่งเสริมและพัฒนาเกษตรตามมาตรฐาน GAP ในปี 2565 ทั้งการอบรมเกษตรกรเข้าสู่มาตรฐาน GAP จำนวน 15,000 ราย การติดตามให้คำปรึกษาและตรวจสอบประเมินแปลงเบื้องต้น ตลอดจนการสนับสนุนการจัดการและพัฒนาผลิตผลสินค้าเกษตร GAP ในขั้นต้น เป็นต้น” นายอนุชา กล่าว.
วันอังคารที่ 4 ตุลาคม 2565
รมว.พม. ร่วมงานวันไม่ใช้ความรุนแรงสากล ประจำปี 2565
รมว.พม. ร่วมงานวันไม่ใช้ความรุนแรงสากล ประจำปี 2565
วันที่ 3 ตุลาคม 2565 เวลา 10.00 น. ที่ศูนย์ประชุมแห่งสหประชาชาติ กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เข้าร่วมงานวันไม่ใช้ความรุนแรงสากล ประจำปี 2565 จัดโดยสถานเอกอัครราชทูตอินเดีย ประจำประเทศไทย ร่วมกับ คณะกรรมการเศรษฐกิจและสังคมแห่งเอเชียและแปซิฟิกแห่งสหประชาชาติ (Economic and Social Commission for Asia and the Pacific: UNESCAP) ซึ่งสมัชชาใหญ่แห่งสหประชาชาติ (United Nations General Assembly: UNGA) ได้รับรองข้อมติให้วันที่ 2 ตุลาคม ซึ่งเป็นวันคล้ายวันเกิดของมหาตมะ คานธี เป็นวันไม่ใช้ความรุนแรงสากล
นายจุติ กล่าวว่า ตนพร้อมด้วย Ms. Armida Salsiah Alisjahbana เลขาธิการ UNESCAP และ Mrs. Alpana Dubey อุปทูต สถานเอกอัครราชทูตอินเดีย ประจำประเทศไทย ได้รับเกียรติให้เป็นผู้แทนคล้องมาลัยเพื่อแสดงความเคารพต่อรูปจำลองของมหาตมะ คานธี บริเวณโถงชั้น 1 ศูนย์ประชุมแห่งสหประชาชาติ กรุงเทพฯ จากนั้น ตนได้กล่าวแสดงความยินดีที่ได้รับเกียรติเข้าร่วมงานครั้งนี้และระลึกถึงมหาตมะ คานธี ผู้เป็นสัญลักษณ์ของสันติภาพและการไม่ใช้ความรุนแรง ซึ่งสันติภาพจะสร้างสภาพแวดล้อมที่ทุกคนสามารถพัฒนาขึ้นได้ โดยไม่คำนึงถึงเชื้อชาติ สีผิว ศาสนา เพศ ชนชั้น หรือวรรณะ
วันศุกร์ที่ 28 ตุลาคม 2565
สิ้นสุดการรอคอย พม. ช่วยเด็กชายวัย 14 ปี ทำบัตรประชาชนสำเร็จภายใน 3 วัน 30 ต.ค. นี้ จุติ นำทีม ติดตามการซ่อมบ้านผู้ประสบเหตุ 40 หลัง ซับน้ำตา เหยื่อหนองบัวลำภู
สิ้นสุดการรอคอย พม. ช่วยเด็กชายวัย 14 ปี ทำบัตรประชาชนสำเร็จภายใน 3 วัน 30 ต.ค. นี้ จุติ นำทีม ติดตามการซ่อมบ้านผู้ประสบเหตุ 40 หลัง ซับน้ำตา เหยื่อหนองบัวลำภู
วันที่ 28 ตุลาคม 2565นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า ตั้งแต่วันที่ 6 ตุลาคม 2565 ที่เกิดเหตุความรุนแรงในพื้นที่ตำบลอุทัยสวรรค์ อำเภอนากลาง จังหวัดหนองบัวลำภู กระทรวง พม. ได้จัดตั้งทีมเฉพาะกิจ 40 ทีม ลงพื้นที่เยี่ยมให้กำลังใจและช่วยเหลือเยียวยาทุกครอบครัวผู้ประสบเหตุอย่างใกล้ชิด และได้พบครอบครัวหนึ่งที่มีปัญหาซับซ้อน โดยพี่สาวผู้ประสบเหตุ อายุ 52 ปี มีภาวะทางจิต ไม่ได้รับการรักษาตั้งแต่ปี 2562 ซึ่งมีลูกชาย อายุ 14 ปี ไม่ได้รับการทำบัตรประจำตัวประชาชน เนื่องจากผู้เป็นแม่ได้พาเด็กไปเร่ร่อนหลังจากคลอด อีกทั้งใบเกิดและเอกสารที่เกี่ยวข้องของเด็กถูกเผาทำลาย ทำให้เด็กไม่สามารถรับสิทธิสวัสดิการต่างๆ จากรัฐได้
นายจุติกล่าวเพิ่มเติมว่า ทั้งนี้ ตั้งแต่วันที่ 26 ต.ค. 65 ทีมชุดเฉพาะกิจได้สืบเสาะหาข้อเท็จจริง พบว่า ชื่อเด็กอยู่ในทะเบียนบ้านกลาง จึงได้ประสานความร่วมมือกับหน่วยงานในพื้นที่ของกระทรวงมหาดไทย จนสามารถจัดทำบัตรประจำตัวประชาชนให้เด็กได้สำเร็จในวันนี้ (28 ต.ค. 65) โดยใช้เวลาดำเนินการเพียง 3 วัน ทำให้เด็กสามารถได้รับสิทธิสวัสดิการต่างๆ จากรัฐ โดยเฉพาะสิทธิการรักษาพยาบาล และในวันอาทิตย์ที่ 30 ตุลาคมนี้ ตนพร้อมด้วยคณะผู้บริหารกระทรวง พม. จะร่วมกันเดินทางไปเยี่ยมให้กำลังครอบครัวดังกล่าว รวมทั้งติดตามการซ่อมแซมปรับปรุงบ้านทั้ง 40 หลังของครอบครัวที่ได้รับผลกระทบ และขอยืนยันว่า กระทรวง พม. พร้อมให้ความช่วยเหลือเยียวยาทุกครอบครัวจนกว่าทุกอย่างจะกลับคืนสู่ภาวะปกติ โดยเฉพาะสภาพจิตใจ
วันพฤหัสบดีที่ 20 ตุลาคม 2565
รมว.แรงงาน สั่งเร่งอัพสกิลทำงานแท่นขุดเจาะ เพื่อส่งออกซาอุฯ เป้าหมาย 130 คน
กระทรวงแรงงาน โดยกรมพัฒนาฝีมือแรงงาน  ยกระดับสมรรถนะแรงงานในอุตสาหกรรมปิโตรเลียม เตรียมส่งออกซาอุฯ หลายอัตรา
วันจันทร์ที่ 19 กันยายน 2565
สุดยอดอาชีวะไทย! ร่วมระดมสมอง - แชร์ไอเดีย สร้างต้นแบบสิ่งประดิษฐ์ “ช่วยชีวิตเด็กติดในรถ”
.....
กรณีเด็กนักเรียนถูกทิ้งและติดในรถยนต์ รัฐบาลโดยกระทรวงศึกษาธิการได้มอบหมายให้สำนักงานคณะกรรมการการอาชีวศึกษา (สอศ.) ประสานไปยังสถานศึกษาในสังกัด สอศ. ทั้งของรัฐและเอกชน ให้ช่วยกันคิดค้นนวัตกรรมสิ่งประดิษฐ์ที่สามารถป้องกันและช่วยเหลือเด็กที่ติดอยู่ในรถยนต์ได้
.
ล่าสุด พบว่าสถานศึกษาอาชีวะหลายแห่งได้สร้างสรรค์นวัตกรรมกว่า 30 ผลงาน เช่น
• วิทยาลัยเทคนิคลำปาง ผลิตเครื่องแจ้งเตือนเด็กติดในรถ โดยเป็นระบบป้องกันและเตือนภัย เป็นการส่งสัญญาณไซเรนเพื่อให้ผู้คนบริเวณใกล้เคียงสามารถช่วยเหลือได้ทันที นอกจากนี้ ยังสามารถลดระดับของกระจกรถเพื่อระบายอากาศได้ ขณะนี้ อยู่ระหว่างการพัฒนาติดตั้งกล้อง 360 องศา ซึ่งจะทำให้ผู้ปกครองสามารถตรวจสอบบุตรหลานจากรถรับส่งนักเรียนได้ด้วย
• วิทยาลัยเทคนิคนครปฐม ได้ประดิษฐ์เป็นชุดควบคุมก๊าซคาร์บอนไดออกไซด์ในรถยนต์ ซึ่งเครื่องจะทำงานอัตโนมัติเมื่อพบว่ามีผู้ติดอยู่ในรถและมีค่าคาร์บอนฯ มากกว่า 1,000 ppm. ซึ่งเป็นค่าที่ทำให้ผู้ติดอยู่ในรถรู้สึกอึดอัด
• วิทยาลัยสารพัดช่างอุบลราชธานี ได้ประดิษฐ์เครื่องทำลายกระจกรถยนต์ กรณีรถยนต์ตกน้ำหรือมีผู้ติดอยู่ในรถ โดยสามารถยิงทำลายกระจกรถยนต์ได้ และจะมีอุปกรณ์เสริมเพื่อขอความช่วยเหลือ รวมทั้งมีสัญญาณแสดงตำแหน่งที่รถจมอยู่
.
ระยะต่อไป หน่วยงานที่เกี่ยวข้องจะดำเนินการประชุมร่วมกัน เพื่อระดมสมอง แชร์ไอเดียจากสถานศึกษาอาชีวะทั่วประเทศ เพื่อนำไปสู่แนวทางการพัฒนา ต่อยอด และหาต้นแบบที่มีประสิทธิภาพสูง ไว้ใช้งานในระยะยาวต่อไป
.
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 15 กันยายน 2565
กยศ. คว้า 3 รางวัลในงานทุนหมุนเวียนดีเด่น ประจำปี 2564
กยศ. คว้ารางวัลทุนหมุนเวียนดีเด่น ประจำปี 2564 จำนวน 3 รางวัล ได้แก่ รางวัลประสิทธิภาพด้านการบริหารจัดการดีเด่น รางวัลผู้บริหารทุนหมุนเวียนดีเด่น และรางวัลผลการดำเนินงานดีเด่น ซึ่งจัดขึ้นโดยกรมบัญชีกลาง กระทรวงการคลัง
กองทุนเงินให้กู้ยืมเพื่อการศึกษา (กยศ.) คว้ารางวัลทุนหมุนเวียนดีเด่น ประจำปี 2564 จำนวน 3 รางวัล ได้แก่ รางวัลประสิทธิภาพด้านการบริหารจัดการดีเด่น รางวัลผู้บริหารทุนหมุนเวียนดีเด่น และรางวัลผลการดำเนินงานดีเด่น ซึ่งจัดขึ้นโดยกรมบัญชีกลาง กระทรวงการคลัง ภายใต้ชื่องาน “ทุนหมุนเวียน สานต่อนโยบายรัฐ ต่อยอดเศรษฐกิจ สู่อนาคตวิถีใหม่” และได้รับเกียรติจาก นายอาคม เติมพิทยาไพสิฐ รัฐมนตรีว่าการกระทรวงการคลังเป็นประธานในพิธีมอบรางวัล เมื่อวันที่ 15 กันยายน 2565 ณ ห้องจูปิเตอร์ อาคารชาเลนเจอร์ อิมแพ็ค เมืองทองธานี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา ได้เปิดเผยว่า “ในปีนี้ กองทุนเงินให้กู้ยืมเพื่อการศึกษา ได้รับการพิจารณาให้ได้รับรางวัลทุนหมุนเวียนดีเด่น ประจำปี 2564 จำนวน 3 รางวัล ประกอบด้วย 1. รางวัลประสิทธิภาพด้านการบริหารจัดการดีเด่น ประจำปีบัญชี 2563 เป็นรางวัลสำหรับทุนหมุนเวียนที่มีผลการดำเนินงานโดยรวมดีเด่น ซึ่งสามารถดำเนินงานตามแผนงาน/โครงการที่กำหนดไว้ได้อย่างมีประสิทธิภาพ ประสิทธิผล บรรลุเป้าหมายตามภารกิจ 2. รางวัลผู้บริหารทุนหมุนเวียนดีเด่น ประจำปีบัญชี 2563 ซึ่งพิจารณาจากผู้บริหารของทุนหมุนเวียนที่มีผลงานผ่านการประเมินของคณะกรรมการบริหารทุนหมุนเวียนในระดับดีขึ้นไป และ 3. รางวัลผลการดำเนินงานดีเด่น ประจำปีบัญชี 2564 เป็นรางวัลสำหรับทุนหมุนเวียนที่มีการจัดการบริหารพัฒนา และปรับปรุงองค์กรที่ครอบคลุมตามกรอบการประเมินด้านที่ 4 การบริหารพัฒนาทุนหมุนเวียน โดยคณะอนุกรรมการตัดสินรางวัลทุนหมุนเวียนดีเด่น ประกอบด้วย ผู้เชี่ยวชาญและผู้ทรงคุณวุฒิในสาขาต่าง ๆ ได้กำหนดกรอบหลักเกณฑ์การพิจารณาตัดสินรางวัล และประเมินผลการดำเนินงานทุนหมุนเวียนประจำปีบัญชี 2563 และ 2564 เป็นผู้พิจารณาคัดเลือกให้กองทุนได้รับรางวัลดังกล่าว ซึ่งรางวัลที่ได้รับทั้งหมดถือเป็นเกียรติยศและความภาคภูมิใจของกองทุนเงินให้กู้ยืมเพื่อการศึกษาที่ได้เป็นส่วนสำคัญในการยกระดับคุณภาพชีวิตของประชาชนให้มีความเป็นอยู่ที่ดีขึ้น ด้วยการสร้างโอกาสทางการศึกษาให้แก่นักเรียน นักศึกษาที่ขาดแคลนทุนทรัพย์ ตลอดจนการสนับสนุนการพัฒนาทุนมนุษย์เพื่อตอบสนองความต้องการของตลาดแรงงาน เพื่อพัฒนาเศรษฐกิจและสังคมของประเทศอย่างยั่งยืน
ทั้งนี้ กองทุนเงินให้กู้ยืมเพื่อการศึกษาเป็นทุนหมุนเวียนที่อยู่ภายใต้การกำกับดูแลของกระทรวงการคลัง ซึ่งมีบทบาทต่อการพัฒนาเศรษฐกิจและสังคม ภายใต้ยุทธศาสตร์ชาติ 20 ปี (พ.ศ. 2561 – 2580) ด้านการสร้างโอกาสและความเสมอภาคทางสังคม เพื่อสร้างความเป็นธรรม ลดความเหลื่อมล้ำ โดยเป็น 1 ใน 13 กองทุนที่มีความพร้อมในการบริหารจัดการจากทุนหมุนเวียนทั้งหมด 115 แห่ง เป็นทุนหมุนเวียนที่มีสินทรัพย์มากเป็นอันดับที่ 3 หรือเป็นจำนวนกว่า 366,289 ล้านบาท ปัจจุบันกองทุนได้สร้างโอกาสทางการศึกษาแก่นักเรียน นักศึกษาทั่วประเทศไปแล้วกว่า 6.2 ล้านราย เป็นเงินให้กู้ยืมกว่า 702,309 ล้านบาท และสามารถดำเนินงานปล่อยเงินกู้ยืมได้โดยไม่ต้องขอใช้งบประมาณแผ่นดิน ในโอกาสนี้ กองทุนขอขอบคุณกรมบัญชีกลาง กระทรวงการคลัง สถานศึกษา หน่วยงานภาครัฐและภาคเอกชน รวมถึงผู้ที่มีส่วนสนับสนุนการดำเนินงานกองทุนมาอย่างต่อเนื่อง โดยขอยืนยันว่ากองทุนจะเป็นหลักประกันให้ทุกครอบครัวว่าน้องๆ ที่ขาดแคลนสามารถกู้เงินได้ทุกคนโดยไม่มีข้อจำกัด เพื่อให้โอกาสทุกคนอย่างเท่าเทียมในการเข้าถึงการศึกษา” ผู้จัดการกองทุนฯ กล่าวในที่สุด
วันจันทร์ที่ 12 กันยายน 2565
คกก.ควบคุมโรคจากการประกอบอาชีพฯ กำหนดเป้าหมายขับเคลื่อนและผลักดันการออกอนุบัญญัติ เพิ่มเติมอีก 4 ฉบับ
คณะกรรมการควบคุมโรคจากการประกอบอาชีพและโรคจากสิ่งแวดล้อม เห็นชอบ อนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 เพิ่มเติมอีก 4 ฉบับ และเห็นชอบต่อการปรับแก้ไขร่างกฎกระทรวงที่เกี่ยวข้องกับหน่วยบริการสุขภาพ
คณะกรรมการควบคุมโรคจากการประกอบอาชีพและโรคจากสิ่งแวดล้อม เห็นชอบ อนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 เพิ่มเติมอีก 4 ฉบับ และเห็นชอบต่อการปรับแก้ไขร่างกฎกระทรวงที่เกี่ยวข้องกับหน่วยบริการสุขภาพ จากการรับฟังความคิดเห็นของเครือข่ายผู้มีส่วนได้ส่วนเสีย อีก 3 ฉบับ เพื่อช่วยยกระดับการเฝ้าระวังสุขภาพประชาชนและระบบบริการ โดยเฉพาะประชาชนกลุ่มเสี่ยง ที่จะได้รับการดูแลสุขภาพอย่างรวดเร็ว และเป็นไปตามมาตรฐาน
วันนี้ (12 กันยายน 2565) ที่ สำนักงานปลัดกระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มอบหมายให้ นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข เป็นประธานการประชุมคณะกรรมการควบคุมโรคจากการประกอบอาชีพและโรคจากสิ่งแวดล้อมครั้งที่4/2565 โดยในวันนี้ที่ประชุมได้ร่วมกันพิจารณาและมีมติเห็นชอบอนุบัญญัติภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ. 2562 ใน 4 เรื่องสำคัญ คือ 1.การตรวจสุขภาพของแรงงานนอกระบบ (ม.27) 2.การให้เจ้าของหรือผู้ครอบครองแหล่งกำเนิดมลพิษแจ้งข้อมูลที่จำเป็นเกี่ยวกับเฝ้าระวังการป้องกันหรือการควบคุมโรคจากสิ่งแวดล้อมแก่ประชาชนที่ได้รับหรืออาจได้รับมลพิษ (ม.7(3)) 3.การกำหนด ประเภท ขนาด และลักษณะของแหล่งกำเนิดมลพิษ และประเภทหรือกลุ่มของประชาชนที่ได้รับหรืออาจได้รับมลพิษ (ม.28) และ 4.การแจ้งและการรายงานข้อมูลการตรวจสุขภาพของลูกจ้างแรงงานนอกระบบ หรือการเฝ้าระวังสุขภาพของประชาชนที่ได้รับหรืออาจได้รับมลพิษ (ม.29)
ทั้งนี้ คณะกรรมการฯ ยังได้เห็นชอบต่อการปรับแก้ไขร่างกฎกระทรวงที่เกี่ยวข้องกับ หน่วยบริการสุขภาพจากการรับฟังความคิดเห็นของเครือข่ายผู้มีส่วนได้ส่วนเสีย อีกจำนวน 3 ฉบับได้แก่ 1.การกำหนดมาตรฐานการให้บริการของหน่วยบริการอาชีวเวชกรรม (ม.24(1)) 2.การกำหนดมาตรฐานการให้บริการของหน่วยบริการเวชกรรมสิ่งแวดล้อม (ม.24(2)) และ 3.การขึ้นทะเบียนของหน่วยบริการฯ (ม.25 วรรค 3) ซึ่งโดยหลักการอนุบัญญัติทั้ง3 ฉบับนี้ จะนำไปใช้ในการยกระดับมาตรฐานการให้บริการอาชีวเวชกรรม และ เวชกรรมสิ่งแวดล้อมเพื่อการดูแลสุขภาพคนทำงานทุกกลุ่ม รวมทั้งประชาชนที่ได้รับหรืออาจได้รับผลกระทบจากมลพิษ
นอกจากนี้ที่ประชุมได้ติดตามความก้าวหน้าการดำเนินงานของอนุกรรมการด้านต่างๆ และสถานการณ์โรคจากการประกอบอาชีพและโรคจากสิ่งแวดล้อม รวมทั้งความก้าวหน้ากลไก การขับเคลื่อนการดำเนินงานภายใต้พระราชบัญญัติควบคุมโรคจากการประกอบอาชีพและโรคจากสิ่งแวดล้อม พ.ศ.2562
********************************** 12 กันยายน 2565
วันจันทร์ที่ 3 ตุลาคม 2565
รฟท. แจ้งเปิดให้บริการเดินรถเส้นทางสายตะวันออกเฉียงเหนือ (หนองคาย) ทุกขบวนตามปกติ
ภายหลังระดับน้ำลดลง และเจ้าหน้าที่เข้าซ่อมแซม ตรวจสอบเส้นทางจนมั่นใจในความปลอดภัย
การรถไฟแห่งประเทศไทย (รฟท.) กระทรวงคมนาคม แจ้งเปิดให้บริการเดินรถเส้นทางสายตะวันออกเฉียงเหนือ (หนองคาย) ทุกขบวนตามปกติ หลังจากระดับน้ำลดลงเข้าสู่สถานการณ์ปกติ และเจ้าหน้าที่ฝ่ายการโยธาและฝ่ายการอาณัติสัญญาณได้เข้าดำเนินการซ่อมแซมทางรถไฟที่ได้รับความเสียหายจากน้ำท่วม ช่วงระหว่างสถานีบำเหน็จณรงค์- จัตุรัส เขตพื้นที่จังหวัดชัยภูมิ พร้อมทำการตรวจสภาพสอบเส้นทางจนมั่นใจในความปลอดภัย จึงเปิดให้บริการเดินรถในเส้นทางสายตะวันออกเฉียงเหนือ (หนองคาย) ทั้ง 10 ขบวน ตามปกติ ตั้งแต่วันที่ 3 ตุลาคม 2565 เป็นต้นไป ดังนี้
1. ขบวนรถด่วนพิเศษที่ 25/26 กรุงเทพ - หนองคาย - กรุงเทพ
2. ขบวนรถด่วนที่ 75/76 กรุงเทพ - หนองคาย - กรุงเทพ
3. ขบวนรถเร็วที่ 133/134 กรุงเทพ - หนองคาย - กรุงเทพ
4. ขบวนรถท้องถิ่นที่ 439/440 ชุมทางแก่งคอย - ชุมทางบัวใหญ่ - ชุมทางแก่งคอย
5. ขบวนรถท้องถิ่นที่ 433/434 ชุมทางแก่งคอย - ชุมทางบัวใหญ่ - ชุมทางแก่งคอย
อย่างไรก็ตาม ในสถานการณ์ที่ยังต้องเฝ้าระวังและติดตามน้ำท่วมที่อาจเกิดขึ้นได้อีก รฟท. จึงได้มอบหมายให้ทุกหน่วยงานเตรียมแผนป้องกันและรับมือกับสถานการณ์น้ำท่วมในทุกพื้นที่เสี่ยง ทั้งในด้านการเดินรถ การซ่อมบำรุงทาง และระบบอาณัติสัญญาณ ตลอดจนการลงพื้นที่ เพื่อตรวจสอบความเสียหายของระบบต่าง ๆ การเตรียมความพร้อมของเจ้าหน้าที่ เครื่องมือและอุปกรณ์ ให้พร้อม สามารถลงพื้นที่ในการซ่อมบำรุงได้ทันที โดยยังคงเฝ้าระวังติดตามสถานการณ์ระดับน้ำตลอด 24 ชั่วโมง
สำหรับผู้โดยสารที่ประสงค์จะเดินทางโดยรถไฟ สามารถตรวจสอบเส้นทางและสอบถามรายละเอียดเพิ่มได้ที่ศูนย์บริการลูกค้าสัมพันธ์หมายเลขโทรศัพท์ 1690 ตลอด 24 ชั่วโมง หรือ เฟซบุ๊ก แฟนเพจ ทีมพีอาร์การรถไฟแห่งประเทศไทย
วันพุธที่ 2 พฤศจิกายน 2565
รองนายกฯ พล.อ.ประวิตร แสดงความยินดี กับนางอภิญญา ทาจิตต์ ผู้ได้รับรางวัลผู้ปฏิบัติงานดีเด่น ด้านการต่อต้านการค้ามนุษย์ (TIP Report Hero 2022) จากสหรัฐอเมริกา
รองนายกฯ พล.อ.ประวิตร แสดงความยินดีกับนางอภิญญา ทาจิตต์ ผู้ได้รับรางวัลผู้ปฏิบัติงานดีเด่นด้านการต่อต้านการค้ามนุษย์ (TIP Report Hero 2022) จากสหรัฐอเมริกา
วันนี้ (2 พฤศจิกายน 2565) เวลา 10.35 น. ณ ห้องสีเหลือง ตึกสันติไมตรี ทำเนียบรัฐบาล นางอภิญญา ทาจิตต์ รองผู้อำนวยการศูนย์อภิบาลผู้เดินทางทะเล Stella Maris ประเทศไทย เข้าเยี่ยมคารวะ พลเอก ประวิตร วงษ์สุวรรณ รองนายกรัฐมนตรี ในโอกาสนี้ นางสาวทิพานัน ศิริชนะ รองโฆษกประจำสำนักนายกรัฐมนตรี เผยว่ารองนายกรัฐมนตรีแสดงความยินดีกับ ผู้ได้รับรางวัลผู้ปฏิบัติงานดีเด่นด้านการต่อต้านการค้ามนุษย์ (TIP Report Hero 2022) จากสหรัฐอเมริกา ซึ่งเป็นคนที่ 3 ของประเทศไทยที่ได้รับรางวัลทรงเกียรตินี้
รองนายกรัฐมนตรีได้กล่าวแสดงความยินดีและขอบคุณนางอภิญญา ทาจิตต์ ที่ได้ทำงานอย่างเข้มแข็งร่วมกับรัฐบาล โดยเฉพาะการช่วยเหลือเหยื่อค้ามนุษย์ และแรงงานในภาคประมง รวมถึงการนำข้อมูลที่ได้จากการเดินทางไปสหรัฐอเมริกามาเสนอให้ทราบ อันเป็นประโยชน์อย่างยิ่งต่อการพัฒนามาตรฐานการปฏิบัติงาน ซึ่งได้มอบหมายให้พลตำรวจเอก ธรรมศักดิ์ วิชชารยะ รองเลขาธิการนายกรัฐมนตรีฝ่ายการเมือง และกระทรวงการพัฒนาสังคมและความมั่นคงของมนุษย์ นำข้อมูลไปประกอบการขับเคลื่อนการทำงานและจัดทำรายงานฯ ของประเทศไทยประจำปีนี้
พร้อมกันนี้ รองนายกรัฐมนตรีกล่าวเชิญชวนให้นางอภิญญา ทาจิตต์ ได้ทำงานร่วมกับรัฐบาลและทีมงานของรองเลขาธิการนายกรัฐมนตรีฝ่ายการเมือง เพื่อขับเคลื่อนงานป้องกันและปราบปรามการค้ามนุษย์ให้มีประสิทธิภาพและมีผลเป็นรูปธรรมต่อไป รวมทั้งรองนายกรัฐมนตรีขอบคุณหน่วยงานที่เกี่ยวข้อง ที่ร่วมแรงร่วมใจกันทำงานทำให้ประเทศไทยได้รับการปรับอันดับจากระดับ “Tier 2 Watch List” เป็น “Tier 2” สะท้อนให้เห็นถึงความพยายามทั้งของภาครัฐและเอกชน ในการแก้ไขปัญหาการลักลอบค้ามนุษย์ในช่วงหนึ่งปีที่ผ่านมา โดยหวังเป็นอย่างยิ่งว่าจะสามารถพัฒนาการทำงานเพื่อที่จะให้ประเทศไทยได้รับการปรับอันดับเป็น “Tier 1” ต่อไป
ทั้งนี้ เมื่อวันที่ 19 กรกฎาคม 2565 ในพิธีเปิดตัวรายงาน TIP Report 2022 ที่สำนักงานกระทรวงการต่างประเทศสหรัฐอเมริกา กรุงวอชิงตัน สหรัฐอเมริกา นายแอนโทนี บลิงเคน รัฐมนตรีว่าการกระทรวงการต่างประเทศสหรัฐฯ ได้มอบรางวัล 2022 TIP Report Heroes แก่ผู้ที่มีผลงานโดดเด่นด้านการต่อต้านการค้ามนุษย์ รวมจำนวน 6 คน จากบังกลาเทศ จอร์แดน ไลบีเรีย โปแลนด์ ยูเครน และไทย โดยนางอภิญญา ทาจิตต์ รองผู้อำนวยการศูนย์อภิบาลผู้เดินทางทางทะเลองค์กร Stella Maris ประเทศไทย ได้รับรางวัลจากผลงานที่โดดเด่นในการให้ความช่วยเหลือผู้เสียหายจากแรงงานบังคับโดยเฉพาะในภาคการประมง และก่อนหน้านี้เมื่อวันที่ 6 มิถุนายน 2565 นางอภิญญา ทาจิตต์ ได้เข้ารับรางวัลผู้ปฏิบัติงานดีเด่นด้านการคุ้มครองช่วยเหลือ ในงานวันรณรงค์ต่อต้านการค้ามนุษย์ ประจำปี 2565 “NO VICTIMS NO TEARS” ไม่มีผู้เสียหาย ไม่มีน้ำตา จาก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ณ ตึกสันติไมตรี ทำเนียบรัฐบาล
วันจันทร์ที่ 3 ตุลาคม 2565
สำนักนายกฯ เปิด “ไลน์สร้างสุข” ใช้ระบบ TraffyFondue เป็นช่องทางที่ 6 รับเรื่องร้องทุกข์จากประชาชน
.....
สำนักงานปลัดสำนักนายกรัฐมนตรี (สปน.) เปิด “ไลน์สร้างสุข” รับเรื่องร้องเรียนผ่านระบบ TraffyFondue ให้ประชาชนสามารถใช้งานได้ฟรี เพียงส่งรูปถ่าย ระบุตำแหน่งและประเภทของปัญหา เข้าสู่ไลน์ TraffyFondue ระบบจะส่งต่อไปยังหน่วยงานและเจ้าหน้าที่ที่รับผิดชอบทันที โดยผู้แจ้งสามารถติดตามการแก้ปัญหาได้
.
ประชาชนยังสามารถร้องทุกข์ผ่าน 5 ช่องทางเดิม ได้แก่ สายด่วน 1111 ไปรษณีย์ 1111 เว็บไซต์www.1111.go.thและ แอปพลิเคชัน PSC 1111 ซึ่งปีงบประมาณ 2565 รับเรื่องร้องทุกข์รวม 200,024 เรื่อง ยุติได้แล้ว 97% ส่วนที่เหลือเป็นเรื่องซับซ้อนอยู่ระหว่างดำเนินการ ทั้งนี้ ปัจจุบันมี อปท. รวมถึง กทม. ใช้ระบบนี้อยู่แล้วกว่า 1,700 แห่ง สปน. จะประสานความร่วมมือให้ อปท. ร่วมกันใช้ระบบนี้รับเรื่องร้องทุกข์ให้มากที่สุด เพื่อให้อยู่บนระบบฐานข้อมูลเดียวกันทั้งประเทศ
#ไทยคู่ฟ้า#ร่วมต้านโควิด19
-------------------
วันอังคารที่ 27 กันยายน 2565
“รมว.เฮ้ง” นำผู้บริหารกระทรวงแรงงาน รับมอบสิ่งของช่วยเหลือผู้ประสบอุทกภัย จากหอการค้าไทย และสภาหอการค้าแห่งประเทศไทย
กระทรวงแรงงาน รับมอบสิ่งของบริจาคเพื่อนำไปช่วยเหลือประชาชนผู้ประสบอุทกภัยในพื้นที่ต่าง ๆ จากหอการค้าไทยและสภาหอการค้าแห่งประเทศไทย มูลค่ากว่า 2 ล้านบาท
กระทรวงแรงงาน รับมอบสิ่งของบริจาคเพื่อนำไปช่วยเหลือประชาชนผู้ประสบอุทกภัยในพื้นที่ต่าง ๆ จากหอการค้าไทยและสภาหอการค้าแห่งประเทศไทย มูลค่ากว่า 2 ล้านบาท พร้อมให้หน่วยงานที่เกี่ยวข้องสร้างการรับรู้มาตรการด้านความปลอดภัยให้ประชาชนเข้าใจและปฏิบัติเพื่อไม่ให้เกิดความสูญเสียแก่ชีวิตและทรัพย์สิน
วันที่ 27 กันยายน 2565 เวลา 15.00 น. นายสุชาติ ชมกลิ่น รัฐมนตรีว่าการกระทรวงแรงงาน เป็นประธานในการรับมอบสิ่งของบริจาคจากหอการค้าไทยและสภาหอการค้าแห่งประเทศไทย โดยสมาคมอุตสาหกรรมทูน่าไทย สมาคมการค้าอาหารสัตว์เลี้ยงไทย สมาคมอาหารแช่เยือกแข็งไทย และสมาคมผู้ผลิตไก่เพื่อส่งออกไทย โดยมี นายพจน์ อร่ามวัฒนานนท์ รองประธานกรรมการหอการค้าไทย และประธานคณะกรรมการแรงงานและพัฒนาฝีมือแรงงาน เป็นผู้แทนมอบสิ่งของบริจาค เพื่อนำไปช่วยเหลือประชาชนผู้ประสบอุทกภัยในพื้นที่ต่าง ๆ มูลค่ากว่า 2 ล้านบาท ณ บริเวณโถงด้านล่างอาคารกระทรวงแรงงาน โดยรมว.แรงงาน กล่าวชื่นชมและขอบคุณคณะผู้บริหารจากหอการค้าไทยและสภาหอการค้าแห่งประเทศไทย ที่มอบสิ่งของบริจาคในครั้งนี้ สะท้อนให้เห็นว่าคนไทยไม่ทอดทิ้งกันในช่วงเวลาที่ยากลำบาก ทั้งในสถานการณ์การแพร่ระบาดของโควิด-19 และสถานการณ์อุทกภัยในปัจจุบัน ซึ่งท่าน พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี และกำกับดูแลกระทรวงแรงงาน ได้ให้ความสำคัญกับการแก้ไขปัญหาอุทกภัยให้ได้โดยเร็วที่สุด ด้วยการบริหารจัดการน้ำของประเทศทั้งระบบ และได้แสดงความห่วงใยมาถึงผู้ใช้แรงงานและประชาชนทุกคนที่ประสบปัญหาอุทกภัยได้รับความเดือดร้อน ผมจึงได้สั่งการให้แต่ละหน่วยงานในสังกัดกระทรวงแรงงานร่วมกันรณรงค์ประชาสัมพันธ์ให้นายจ้าง ลูกจ้าง ได้รับทราบสถานการณ์อุทกภัยอย่างต่อเนื่อง และให้ความช่วยเหลือตามบทบาทหน้าที่ของแต่ละหน่วยงานรวมทั้งบูรณาการให้ความร่วมมือกับหน่วยงานที่เกี่ยวข้องในการให้ความช่วยเหลือประชาชนในพื้นที่อย่างเต็มที่
ทางด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า ในส่วนของ กสร. ได้มอบหมายให้สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานครทุกพื้นที่ ประชาสัมพันธ์สร้างการรับรู้แก่นายจ้าง ลูกจ้าง เรื่องความปลอดภัยในการทำงาน กรณีเกิดอุทกภัยในสถานประกอบกิจการ เช่น การขนย้ายเครื่องมือ เครื่องจักร อุปกรณ์ที่เกี่ยวข้องกับไฟฟ้า รวมไปถึงระมัดระวังการเกิดกระแสไฟฟ้ารั่วหรือลัดวงจร พร้อมตรวจสอบก่อนการใช้งานหลังน้ำลด เพื่อไม่ให้เกิดการสูญเสียทั้งชีวิตและทรัพย์สิน หากนายจ้าง/เจ้าของสถานประกอบกิจการใดมีข้อสงสัยเกี่ยวกับการปฏิบัติตามกฎหมายความปลอดภัยในการทำงาน สามารถสอบถามข้อมูลเพิ่มเติมได้ที่ กองความปลอดภัยแรงงาน โทรศัพท์ 0 2448 9128-39 หรือโทรศัพท์สายด่วน 1506 กด 3 และ 1546
วันพุธที่ 7 กันยายน 2565
​พลเอก ประวิตรฯ รองนายกรัฐมนตรี เสนอต่อ พรก.ฉุกเฉินพื้นที่ จชต. ย้ำพัฒนาพื้นที่แบบมีส่วนร่วม คุ้มครองเสรีภาพและความปลอดภัยประชานด้วยกฎหมาย
​พลเอก ประวิตรฯ รองนายกรัฐมนตรี เสนอต่อ พรก.ฉุกเฉินพื้นที่ จชต. ย้ำพัฒนาพื้นที่แบบมีส่วนร่วม คุ้มครองเสรีภาพและความปลอดภัยประชานด้วยกฎหมาย
วันนี้ (วันที่ 7 กันยายน 2565) เวลา 09.30 น. ณ ห้องประชุมสภาความมั่นคงแห่งชาติ พลเอกประวิตร วงษ์สุวรรณ รองนายกรัฐมนตรี ได้เป็นประธานการประชุมคณะกรรมการบริหารสถานการณ์ฉุกเฉิน ครั้งที่ 3/65 ผ่านระบบ VTC เพื่อรับทราบผลการปฏิบัติงานในพื้นที่จังหวัดชายแดนภาคใต้ตาม พรก.บริหารราชการในสถานการณ์ฉุกเฉิน
จากสถานการณ์ความรุนแรงที่เกิดขึ้นในพื้นที่ จชต. ที่ผ่านมา เป็นเหตุให้ประชาชนและเจ้าหน้าที่ ได้รับบาดเจ็บและเสียชีวิต เพื่อให้เจ้าหน้าที่ทหาร ตำรวจและพลเรือน สามารถปฏิบัติงานร่วมกันในการควบคุมสถานการณ์และบังคับใช้กฎหมาย ที่ประชุมร่วมพิจารณาและให้ความเห็นชอบ ขยายระยะเวลาการประกาศสถานการณ์ฉุกเฉินที่มีความร้ายแรง ในเขตท้องที่ทุกอำเภอในพื้นที่ จชต. ยกเว้น อ.ศรีสาคร อ.สุไหงโก-ลก อ.แว้ง อ.สุคิริน จว.นราธิวาส รวมทั้ง อ.ไม้แก่น อ.แม่ลาน จว.ปัตตานี และ อ.เบตง อ.กาบัง จว.ยะลา ออกไปอีก 3 เดือน ตั้งแต่ 20 กันยายน - 19 ธันวาคม 2565
พลเอก ประวิตรฯ กำชับถึงเหตุการณ์ในพื้นที่ จชต.ที่ผ่านมา ขอให้หน่วยงานความมั่นคง เพิ่มความเข้มข้นงานข่าวและทำงานเชิงรุกร่วมกันใกล้ชิดกับภาคประชาชนในพื้นที่มากขึ้น เพื่อป้องกันลดเหตุรุนแรงที่เกิดขึ้น พร้อมย้ำนโยบายและความตั้งใจของรัฐบาล ในการพัฒนาพื้นที่ เน้นการมีส่วนร่วมควบคู่กับดูแลเสรีภาพและความปลอดภัยของประชาชน ด้วยการบังคับใช้กฎหมาย ไม่ใช้ความรุนแรงต่อกัน พร้อมกันนี้ ได้ฝากความระลึกถึงและเป็นกำลังใจ จากนายกรัฐมนตรี ถึงเจ้าหน้าที่และครอบครัวที่ปฏิบัติงานในพื้นที่ทุกคน โดยขอให้ปฏิบัติหน้าที่ด้วยความอดทน อดกลั้น ด้วยความระมัดระวังและไม่ประมาท เพื่อนำความสงบและสันติสุขให้เกิดขึ้นในพื้นที่ให้ได้
วันศุกร์ที่ 9 กันยายน 2565
รมว.กห.ปิดหลักสูตร วปอ. ฝากร่วมแก้ปัญหาความเหลื่อมล้ำ ย้ำร่วมมือ
เป็นหนึ่งเดียวกันสร้างเสถียรภาพและความมั่นคงของประเทศ
วันนี้ (9 กันยายน 2565) เวลา 14.00 น. โฆษก กห. เปิดเผยว่า พล.อ.ประยุทธ์ จันทร์โอชา รมว.กห. ได้เดินทางไปเป็นประธานพิธีปิดการศึกษา หลักสูตร วปอ.รุ่นที่ 64 ณ สถาบันวิชาการป้องกันประเทศ กรุงเทพมหานคร โดยกล่าวขอบคุณ ผู้บรรยายที่สละเวลา ร่วมถ่ายทอดให้ความรู้และประสบการณ์กับนักศึกษา และชื่มชมนักศึกษา ที่จัดทำเอกสารวิจัยได้รับรางวัลชมเชย พร้อมทั้งขอบคุณนักศึกษา ที่ร่วมกันจัดทำและให้ข้อเสนอมุมมองและแนวทางขับเคลื่อนประเทศไปข้างหน้าตามยุทธศาสตร์ชาติที่มีร่วมกัน
พล.อ.ประยุทธ์ ฯ ได้ย้ำว่า ความมั่นคงของประเทศปัจจุบัน มีความซับซ้อนและครอบคลุมในหลายมิติ มิใช่เฉพาะทางทหาร โดยถือเป็นหน้าที่ของทุกคน ทุกฝ่าย ที่ต้องร่วมมือและสามัคคีเป็นหนึ่งเดียวกันด้วยความเข้าใจกัน เพื่อรักษาเสถียรภาพและประโยชน์ร่วมกันในทุกมิติ ให้พร้อมแข่งขันและประสานประโยชน์ร่วมกันในเวทีโลก ทั้งนี้ ทุกประเทศอาเซียนต่างมีจุดแข็ง หากประสานประโยชน์จากจุดแข็งที่มีร่วมกันจะเป็นประโยชน์ร่วมกันในภูมิภาค พร้อมกล่าวฝากถึง ความร่วมมือกันแก้ปัญหาความเหลื่อมล้ำทางสังคม ที่รัฐบาลให้ความสำคัญและไม่สามารถดำเนินการได้ลำพัง จำเป็นต้องได้รับความร่วมมือจากทุกภาคส่วน ทั้งภาครัฐ ภาคเอกชนและภาคประชาสังคม เพื่อเดินหน้าอนาคตของลูกหลานไปด้วยกัน
ในตอนท้าย รมว.กห.ได้แสดงความยินดีกับผู้จบการศึกษาทุกคน และขอให้นำความรู้และประสบการณ์ที่ได้รับ ช่วยกันดูแลปกป้องพิทักษ์ประเทศชาติและสถาบันกษัตริย์ โดยร่วมขับเคลื่อนพัฒนาประเทศไปข้างหน้าในทิศทางที่ยึดเอาประโยชน์สูงสุดของประเทศชาติเป็นเป้าหมายร่วมกัน ตามหน้าที่และความรับผิดชอบของแต่ละคน
………
วันอังคารที่ 30 สิงหาคม 2565
รฟท. เดินหน้านำข้อคิดเห็นพี่น้องประชาชน มาพัฒนาการให้บริการให้เกิดความพึงพอใจสูงสุด
โดยเพิ่มจำนวนที่นั่ง และปรับปรุงห้องน้ำภายในสถานีรถไฟบางซื่อ ให้มีความพร้อมต่อการใช้งาน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า ตามที่นายนิรุฒ มณีพันธ์ ผู้ว่าการรถไฟแห่งประเทศไทย มีนโยบายให้รฟท. มุ่งพัฒนาการให้บริการ เพื่อตอบโจทย์ความต้องการของผู้โดยสารให้ได้รับความสะดวก สะอาด ปลอดภัยสูงสุด พร้อมกับเน้นย้ำให้เปิดรับฟังความเห็นจากผู้โดยสารทุกช่องทาง นำมาปรับปรุงการให้บริการแก่พี่น้องประชาชนให้เกิดความพึงพอใจสูงสุดนั้น
ล่าสุด รฟท. ได้นำข้อเสนอแนะของประชาชนผู้ใช้บริการ มาปรับปรุงการให้บริการบริเวณสถานีรถไฟบางซื่อ (ฝั่งตรงข้ามสถานีกลางบางซื่อ) โดยได้ติดตั้งเพิ่มจำนวนเก้าอี้ผู้โดยสาร ให้มีจำนวนเพียงพอต่อผู้ใช้บริการ พร้อมกับจัดเจ้าหน้าที่ทำความสะอาดเพื่อให้มีความสะอาด อยู่ในสภาพพร้อมใช้งานตลอดเวลา รวมถึงยังได้เข้าดำเนินการปรับปรุงห้องน้ำภายในสถานี โดยจัดหาผู้รับเหมารายใหม่มาดูแลปรับปรุงบริเวณห้องน้ำ ให้พร้อมบริการแก่ประชาชนอย่างเร่งด่วน ซึ่งจะเริ่มเข้าดำเนินการปรับปรุงห้องน้ำได้ทันที ภายในสิ้นเดือนสิงหาคม นี้
สำหรับปัญหาห้องน้ำในสถานีรถไฟบางซื่อ เกิดจากช่วงที่ผ่านมารฟท. ได้ทำสัญญากับเอกชนรายหนึ่ง ให้เช่าพื้นที่ห้องน้ำภายในสถานี แต่ปรากฏว่าระหว่างสัญญาเช่า เอกชนดังกล่าวไม่ได้ทำการปรับปรุง ดูแลความสะอาดห้องน้ำตามเงื่อนไขที่ระบุไว้ อีกทั้งยังค้างค่าเช่าต่อรฟท. อยู่อีกหลายงวด รฟท. จึงได้บอกเลิกสัญญาเช่า และดำเนินการฟ้องร้องบังคับคดีให้ออกจากพื้นที่โดยด่วน
ต่อมา รฟท. ได้รับคำตัดสินให้เป็นผู้ชนะคดี แต่เอกชนรายนี้ยังคงดื้อแพ่งไม่ยอมออกจากพื้นที่ โดยขอประนีประนอมจ่ายเงินค่าเช่าแก่รฟท. แต่สุดท้ายยังไม่ยอมจ่ายตามที่ตกลง จนกระทั่งเมื่อเดือนกรกฎาคม 2565 ที่ผ่านมา การดำเนินคดีมีผลบังคับใช้ รฟท. จึงเข้าดำเนินการให้ผู้รับเหมารายดังกล่าวออกจากพื้นที่ และปัจจุบันได้ออกจากพื้นที่เรียบร้อยแล้ว พร้อมกับปล่อยห้องน้ำให้อยู่ในสภาพชำรุดทรุดโทรมไว้ให้ รฟท. แก้ไข ดังนั้น ระหว่างนี้ รฟท. จึงเร่งจัดหาเอกชนรายใหม่ เข้ามาดำเนินการปรับปรุงอย่างเร่งด่วน เพื่อให้กลับมาเปิดให้บริการแก่ประชาชนโดยเร็วที่สุด
นายเอกรัชกล่าวว่า รฟท. มีความมุ่งมั่นพัฒนาการให้บริการรถไฟ เพื่อให้ประชาชนได้รับความพึงพอใจสูงสุด โดยมอบหมายให้เจ้าหน้าที่ผู้ปฏิบัติหน้าที่ ตามสถานีรถไฟทั่วประเทศ เร่งสำรวจตรวจสอบการให้บริการต่าง ๆ ทั้งภายในและโดยรอบสถานี ให้พร้อมต่อการให้บริการแก่ผู้โดยสารตลอดเวลา รวมถึงให้สำรวจการให้บริการของเอกชนคู่สัญญา ที่เข้ามาให้บริการแก่ประชาชนว่ามีการให้บริการที่ดี เอารัดเอาเปรียบประชาชนหรือไม่ หากพบว่าไม่ปฏิบัติตามเงื่อนไข จนทำให้ผู้โดยสารเดือดร้อนขอให้ยกเลิกสัญญาโดยทันที
ท้ายนี้รฟท. ขอขอบคุณทุกความคิดเห็นของประชาชน และพร้อมน้อมรับทุกคำติชมต่อการให้บริการ เพื่อนำมาใช้ปรับปรุงแก้ไขและพัฒนาการบริการให้ดียิ่งขึ้น โดยยึดความต้องการของประชาชนเป็นศูนย์กลาง สำหรับผู้ที่ต้องการติดต่อสอบถาม ร้องเรียน หรือเสนอข้อคิดเห็นต่าง ๆ ต่อรฟท. ติดต่อได้ที่ศูนย์บริการลูกค้าสัมพันธ์ โทร. 1690 ตลอด 24 ชั่วโมง
วันพฤหัสบดีที่ 29 กันยายน 2565
รมว.อว. ประชุมหารือร่วมกับผู้บริหารมหาวิทยาลัยราชภัฏนครปฐม
รมว.อว. ประชุมหารือร่วมกับผู้บริหารมหาวิทยาลัยราชภัฏนครปฐม
วันที่ 2 กันยายน 2565 เวลา 08.00-19.00 น. ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษาวิทยาศาสตร์ วิจัยและนวัตกรรม พร้อมด้วย ปลัดกระทรวงการอุดมศึกษา ผู้ตรวจราชการ อว. ผู้ช่วยปลัดกระทรวงฯ ประชุมหารือร่วมกับผู้บริหารมหาวิทยาลัยราชภัฏนครปฐม ในระหว่างพิธีรับพระราชทานปริญญาบัตร ณ ห้องประชุมสภามหาวิทยาลัย สำนักอธิการบดี อาคารเฉลิมพระเกียรติ 50 พรรษา มหาวชิราลงกรณ์ มหาวิทยาลัยราชภัฏนครปฐม
วันพฤหัสบดีที่ 6 ตุลาคม 2565
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๖/๒๕๖๕
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานครและที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๖/๒๕๖๕
ในวันพุธที่ ๕ ตุลาคม ๒๕๖๕ เวลา ๑๓.๓๐ น. นายสหการณ์ เพ็ชรนรินทร์ รองปลัดกระทรวงยุติธรรม เป็นประธานการประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๖/๒๕๖๕ โดยมีคณะอนุกรรมการฯ และเจ้าหน้าที่ที่เกี่ยวข้อง เข้าร่วมประชุมผ่านระบบการประชุมทางไกล (Video Conference) และห้องประชุม ๑๐-๖ ชั้น ๑๐ อาคารกระทรวงยุติธรรม
โดยที่ประชุมได้พิจารณาคำขอรับความช่วยเหลือเสนอคณะอนุกรรมการให้ความช่วยเหลือประจำกรุงเทพมหานคร คณะที่ ๑ จำนวน ๑๓ เรื่อง แบ่งเป็นกรณีการช่วยเหลือประชาชนในการประกันตัว จำนวน ๑๑ คำขอ และกรณีการจัดหาทนายความ จำนวน ๒ คำขอ
วันพฤหัสบดีที่ 22 กันยายน 2565
SME D Bank แต่งตั้ง SME D ANGEL กระตุ้นเศรษฐกิจคึกคัก แนะนำผู้ประกอบการเข้าถึงบริการ “เติมทุนคู่พัฒนา” หนุนรับทรัพย์ไฮซีซั่น
SME D Bank แต่งตั้งสาวงามทูตการท่องเที่ยวและทูตการกีฬา จำนวน 8 คน เป็น “SME D ANGEL” ทำหน้าที่ประชาสัมพันธ์บริการของ SME D Bank ด้าน “การเงิน”  ควบคู่ “การพัฒนา” รวมถึงแนะนำสินค้าหรือบริการของลูกค้า SME D Bank ผ่านช่องทางสื่อออนไลน์ต่าง ๆ
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เป็นประธานพิธีมอบสายสะพายและแต่งตั้งสาวงามทูตการท่องเที่ยวและทูตการกีฬา จำนวน 8 คน เป็น “SME D ANGEL” ทำหน้าที่ประชาสัมพันธ์บริการของ SME D Bank ด้าน “การเงิน” ควบคู่ “การพัฒนา” รวมถึง แนะนำสินค้าหรือบริการของลูกค้า SME D Bank ผ่านช่องทางสื่อออนไลน์ต่าง ๆ ที่มียอดผู้ติดตามรวมกว่า 1.5 ล้านราย รวมถึง ลงพื้นที่ทำกิจกรรมประชาสัมพันธ์ต่าง ๆ เพื่อให้ผู้ประกอบการเอสเอ็มอีและผู้บริโภคทั่วประเทศ เกิดการรับรู้ และเข้าใช้บริการ อันจะสร้างประโยชน์ช่วยให้กิจการเติบโต เพิ่มรายได้ ขยายตลาด คว้าโอกาสทองจากเศรษฐกิจช่วงปลายนี้ที่จะคึกคัก จากปัจจัยบวกกำลังซื้อภายในประเทศขยายตัว และนักท่องเที่ยวเพิ่มมากขึ้น เพราะเข้าสู่ช่วงฤดูกาลท่องเที่ยว (High season)
นายโมกุล โปษยะพิสิษฐ์ รองกรรมการผู้จัดการ SME D Bank กล่าวเสริมว่า สำหรับกิจกรรมดังกล่าว เป็นการต่อยอดความสำเร็จของความร่วมมือ ระหว่าง SME D Bank กับ บริษัท เอ็มทีดับบลิว (เอเชีย) จำกัด หรือ MTW ผู้ถือสิทธิการจัดประกวดงานมิสทัวริซึมเวิลด์ไทยแลนด์ ตั้งแต่ต้นปี 2565 ที่ผ่านมา ที่มีโครงการร่วมกัน ในการมอบหมายทูตการท่องเที่ยวและทูตการกีฬา ประจำ 77 จังหวัด ทำหน้าที่ส่งเสริมการตลาดให้แก่สินค้าหรือบริการของผู้ประกอบการเอสเอ็มอีไทยทั่วประเทศ ซึ่งได้การตอบรับอย่างดียิ่ง ดังนั้น จึงขยายผล คัดเลือก 8 ทูตการท่องเที่ยวฯ ที่มีความเหมาะสมมาเป็น “SME D ANGEL” ทำหน้าที่ช่วยประชาสัมพันธ์ สนับสนุนให้ผู้ประกอบการเอสเอ็มอีเข้าถึงบริการอันจะสร้างประโยชน์ในช่วงไฮซีซั่นได้อย่างเต็มที่
ทั้งนี้ SME D Bank จัดเตรียมบริการ “เติมทุนคู่พัฒนา” พร้อมสนับสนุนผู้ประกอบการเอสเอ็มอี เช่น “สินเชื่อ SMEs Re-Start” เปิดกว้างกู้ได้ทุกประเภทธุรกิจ วงเงินกู้สูงสุด 5 ล้านบาท ดอกเบี้ยเริ่มต้น 5.5% ต่อปี ผ่อนนานสูงสุด 12 ปี นำไปลงทุน เสริมสภาพคล่อง หมุนเวียนในกิจการ ควบคู่กับให้คำปรึกษาธุรกิจ โดยโค้ชมืออาชีพ ฟรี ผ่านโครงการ “SME D Coach” ช่วยยกระดับธุรกิจเติบโตยั่งยืน สอบถามข้อมูลเพิ่มเติมได้ที่ Call Center 1357
วันจันทร์ที่ 31 ตุลาคม 2565
กรมเจ้าท่า ติดตามการกู้เรือ ป.มงคลประเสริฐ บริเวณแม่น้ำป่าสัก จังหวัดพระนครศรีอยุธยา
...
กรมเจ้าท่า ติดตามการกู้เรือ "ป.มงคลประเสริฐ” บริเวณแม่น้ำป่าสัก จังหวัดพระนครศรีอยุธยา พร้อมเร่งตรวจสอบหาสาเหตุการเกิดอุบัติเหตุต่อไป
จากกรณีเรือยนต์ดัน - ลากจูง ชื่อ “ป.มงคลประเสริฐ” หมายเลขทะเบียนเรือ 351300969 ซึ่งเป็นเรือลากจูงที่ช่วยดึงเรือลำเลียงจมลงบริเวณช่วงโค้งของแม่น้ำป่าสัก จ.พระนครศรีอยุธยา เมื่อวันที่ 28 ตุลาคม 2565 ที่ผ่านมา ซึ่งจากเหตุการณ์ดังกล่าวพบว่าไม่มีผู้ได้รับบาดเจ็บหรือเสียชีวิตและไม่ปรากฏคราบน้ำมันหรือผลกระทบต่อสิ่งแวดล้อม
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม เปิดเผยว่า ตามนโยบายของกระทรวงคมนาคม โดยนายศักดิ์สยามชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม มอบหมายให้กรมเจ้าท่า ติดตามการปฏิบัติการกู้เรือ “ป.มงคลประเสริฐ” จนกว่าจะแล้วเสร็จ โดยมอบหมายให้ นายภูริพัฒน์ ธีระกุลพิศุทธิ์ รองอธิบดีกรมเจ้าท่าด้านปลอดภัย สั่งการให้ สํานักงานเจ้าท่าภูมิภาคสาขาอยุธยา แต่งตั้งคณะทำงานสอบสวนอุบัติเหตุ เรียกประชุมคณะทำงาน และผู้ประกอบการ เรื่องการติดตามการกู้เรือ ป.มงคลประเสริฐ และรับฟังประเด็นปัญหาจากผู้ประกอบการเรือถึงสาเหตุการเกิดอุบัติเหตุในครั้งนี้
วันที่ 30 ตุลาคม 2565 สำนักงานเจ้าท่าภูมิภาคสาขาอยุธยา รายงานว่า ได้สั่งการให้ทีมกู้เรือทำการติดตั้งอุปกรณ์เพื่อยกเรือให้ลอยขึ้นสู่ผิวน้ำ โดยทำการอัดอากาศใส่เรือ ป.มงคลประเสริฐ จนลอยขึ้นมา ตั้งแต่วันที่ 29 ตุลาคม 2565 และทำการเคลื่อนย้ายเรือดังกล่าวไปในบริเวณที่ปลอดภัย เพื่อเตรียมทำการซ่อมแซมและหาสาเหตุการเกิดอุบัติเหตุต่อไป โดยขณะนี้ สามารถเปิดเส้นทางการจราจรได้ตามปกติ และได้ออกประกาศ สำนักงานเจ้าท่าภูมิภาคที่ 2 ฉบับที่ 7/2565 เรื่อง การควบคุมการเดินเรือในแม่น้ำเจ้าพระยาและแม่น้ำป่าสักเป็นการเฉพาะชั่วคราว
สำหรับประเด็นปัญหาของการเกิดอุบัติเหตุรองอธิบดีกรมเจ้าท่า ได้สั่งการให้ สำนักงานเจ้าท่าภูมิภาคสาขาอยุธยา รวบรวมข้อเท็จจริงพร้อมด้วยข้อมูลและเอกสารหลักฐานต่าง ๆ ก่อนประชุมคณะทำงาน เพื่อสรุปสาเหตุในเบื้องต้นของการเกิดอุบัติเหตุ และข้อเสนอแนะในการปรับปรุง ซึ่งนำไปสู่การป้องกันการเกิดอุบัติเหตุต่อไป
วันอาทิตย์ที่ 18 กันยายน 2565
รมว.เฮ้ง สั่ง5เสือแรงงานลงพื้นที่ชลบุรี เหตุคนงานก่อสร้างพลัดตกหน้าผาแกรนด์แคนยอนเมืองไทยเสียชีวิต
รมว.แรงงาน แสดงความเสียใจ เหตุคนงานก่อสร้างพลัดตกหน้าผาแกรนด์แคนยอนเมืองไทยเสียชีวิตที่จังหวัดชลบุรี โดยสั่งการกรมสวัสดิการและคุ้มครองแรงงาน (กสร.) ลงพื้นที่หาข้อเท็จจริง พร้อมบูรณาการหน่วยงานสังกัดกระทรวงแรงงานเพื่อหาทางช่วยเหลือครอบครัวลูกจ้างทันที
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเกิดเหตุคนงานก่อสร้างพลัดตกหน้าผาแกรนด์แคนยอนเมืองไทยเสียชีวิตที่จังหวัดชลบุรี เมื่อวันที่ 17 กันยายน 2565 เวลา 09.00 น. ที่ผ่านมา หลังทราบข่าวอุบัติเหตุดังกล่าว ท่าน พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ซึ่งท่านกำกับดูแล กระทรวงแรงงาน ได้แสดงความเสียใจกับเหตุการณ์ที่เกิดขึ้น และสั่งให้กระทรวงแรงงานช่วยเหลือครอบครัวผู้เสียชีวิต ผมจึงได้สั่งการให้กรมสวัสดิการและคุ้มครองแรงงาน (กสร.) ส่งพนักงานตรวจความปลอดภัย สำนักงานสวัสดิการและคุ้มครองแรงงานจังหวัดชลบุรี (สสค. ชลบุรี) ศูนย์ความปลอดภัยในการทำงานเขต 2 ชลบุรี (ศปข. 2) บูรณาการร่วมกับหน่วยงานสังกัดกระทรวงแรงงาน ลงพื้นที่ตรวจสอบข้อเท็จจริงทันที เบื้องต้นพบว่า เมื่อวันที่ 17 กันยายน 2565 เวลา 09.00 น. พบคนตกหน้าผาสูง บริเวณแหล่งท่องเที่ยวชื่อแกรนด์แคนยอนเมืองไทย ซึ่งตั้งอยู่ในพื้นที่ หมู่ 7 ตำบลห้วยกะปิ อำเภอเมืองชลบุรี จังหวัดชลบุรี บริเวณดังกล่าวเป็นแหล่งท่องเที่ยวที่กำลังพัฒนาพื้นที่ มีการสร้างเป็นทางลงลักษณะบันไดหิน ลาดลงไปที่พื้นด้านล่างสุดลึกกว่า 30 เมตร พบผู้เสียชีวิตทราบชื่อ คือ นายคิง หง่วย อายุ 41 ปี สัญชาติเมียนมา โดยเจ้าหน้าที่กู้ภัยได้สอบถามเพื่อนร่วมงานเผยว่า วันเกิดเหตุเป็นวันหยุดไม่มีการทำงาน ผู้เสียชีวิตได้เดินลงไปเอาข้าวที่ลืมไว้ด้านล่างตั้งแต่เมื่อวันที่ 16 กันยายน 2565 แล้วพลัดตกลงไปพร้อมกับมีก้อนหินกลิ้งตามลงไปกระแทกร่างทำให้เสียชีวิต ทั้งนี้ พนักงานตรวจความปลอดภัย สสค. ชลบุรี ศปข.2 และหน่วยงานสังกัดกระทรวงแรงงาน ได้เข้าช่วยเหลือครอบครัวลูกจ้างที่เสียชีวิตจากเหตุพลัดตกหน้าผา พร้อมตรวจสอบข้อเท็จจริงเพิ่มเติมจากผู้ที่เกี่ยวข้องต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า ผมได้มอบหมายให้ พนักงานตรวจความปลอดภัย สสค.ชลบุรี 2 และ ศปข. 2 ดำเนินการตามที่ท่านรัฐมนตรีว่าการกระทรวงแรงงานสั่งการ และ กสร. จะเชิญนายจ้างและผู้ที่เกี่ยวข้องมาสอบหาข้อเท็จจริงเพิ่มเติม อย่างไรก็ตาม ผมต้องขอความร่วมมือนายจ้าง และลูกจ้างปฏิบัติตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 อย่างเคร่งครัดด้วย หากนายจ้าง/เจ้าของสถานประกอบกิจการใดมีข้อสงสัยเกี่ยวกับการปฏิบัติตามกฎหมายความปลอดภัยในการทำงาน สามารถสอบถามข้อมูลเพิ่มเติมได้ที่ กองความปลอดภัยแรงงาน โทรศัพท์ 0 2448 9128-39 หรือโทรศัพท์สายด่วน 1506 กด 3 และ 1546
วันศุกร์ที่ 28 ตุลาคม 2565
นายกฯ หารือนายกฯ สปป. ลาว ในโอกาสที่ทั้งสองฝ่ายเป็นประธานร่วมในพิธีวางศิลาฤกษ์โครงการก่อสร้างสะพานมิตรภาพไทย-ลาว แห่งที่ 5 เชื่อมั่นสะพานแห่งนี้จะเป็นอีกช่องทางให้ประชาชนไปมาหาสู่กัน
นายกฯ หารือนายกฯ สปป. ลาว ในโอกาสที่ทั้งสองฝ่ายเป็นประธานร่วมในพิธีวางศิลาฤกษ์โครงการก่อสร้างสะพานมิตรภาพไทย-ลาว แห่งที่ 5 เชื่อมั่นสะพานแห่งนี้จะเป็นอีกช่องทางให้ประชาชนไปมาหาสู่กัน
วันนี้ (28 ตุลาคม 2565) เวลา 10.00 น. ณ บริเวณพื้นที่โครงการก่อสร้างสะพานมิตรภาพไทย - ลาว แห่งที่ 5 แขวงบอลิคำไซ สาธารณรัฐประชาธิปไตยประชาชนลาว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้หารือทวิภาคีกับ นายพันคำ วิพาวัน นายกรัฐมนตรี สปป. ลาว ซึ่งภายหลังการหารือ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยสาระสำคัญของการหารือ ดังนี้
นายกรัฐมนตรียินดีที่ได้ร่วมเป็นประธานในพิธีวางศิลาฤกษ์โครงการก่อสร้าง สะพานมิตรภาพฯ แห่งที่ 5 ซึ่งเป็นไปตามที่ได้หารือกับนายกรัฐมนตรี สปป. ลาว ที่ไทย เชื่อมั่นว่าสะพานแห่งนี้จะเป็นอีกช่องทางให้ประชาชนตามแนวชายแดนไปมาหาสู่กันได้สะดวกมากขึ้น และเชื่อว่าจะมีสะพานแห่งอื่นๆ เพิ่มอีก และขอให้ดูแลคนไทยในประเทศลาว ซึ่งคนไทยก็จะดูแลคนลาวในไทยเช่นกัน
นายกรัฐมนตรี สปป. ลาว กล่าวว่า ยินดีเป็นอย่างยิ่งในวันนี้ ไทย-ลาว มีสะพานเชื่อมโยง แต่ถึงจะไม่มีสะพานคนไทย-คนลาวก็มีใจเชื่อมใจ ขอให้จดจำถ้อยคำ ที่แสดงถึงความสัมพันธ์ที่พึ่งพาถ้อยอาศัยระหว่างสองประเทศ “กินข้าวร่วมนา กินปลาร่วมน้ำ”
นายกรัฐมนตรีทั้งสองฝ่ายเชื่อมั่นว่าสะพานแห่งนี้ จะเป็นสัญลักษณ์ที่สำคัญที่แสดงถึงความเป็นมิตรที่ใกล้ชิด และยิ่งจะทำให้ความสัมพันธ์ของประเทศและประชาชนทั้งสองประเทศใกล้ชิดกันยิ่งขึ้น และจะเป็นสะพานที่เพิ่มโอกาสทางเศรษฐกิจให้แก่ทั้งสองประเทศ เนื่องจากจะเป็นทางเลือกการขนส่งระหว่างไทยกับ สปป. ลาว รวมทั้งส่งเสริมการขนส่งเส้นทางหมายเลข 8 (R8) ระหว่างไทย–ลาว–เวียดนามให้สะดวกยิ่งขึ้น
ในส่วนของประเด็นเกี่ยวกับการเชื่อมต่อระบบรางของไทยกับรถไฟลาว – จีน นายกรัฐมนตรีทั้งสองฝ่ายพร้อมสั่งการให้หน่วยงานที่เกี่ยวข้องของทั้งสองฝ่ายหารือกันอย่างใกล้ชิด เพื่อลดอุปสรรคในการขนส่งและใช้ประโยชน์จากโครงสร้างพื้นฐานที่มีให้เต็มที่ ซึ่งต้องการเห็นความคืบหน้า อำนวยความสะดวก ขจัดอุปสรรคต่างๆ
ในโอกาสนี้ ภายหลังการหารือนายกรัฐมนตรี สปป. ลาว ได้กล่าวแสดงความยินดี และความร่วมมือโครงการฯ ยินดีและเป็นเกียรติ ที่ได้มาร่วมงานที่มีความหมายเป็นสิริมงคลในวันนี้การก่อสร้างนี้เป็นความพยายามมุ่งมั่นของรัฐบาลทั้งสองประเทศ เพื่ออำนวยความสะดวกประชาชนทั้งสองฝั่ง การขนส่ง ส่งเสริมการค้า การลงทุน ท่องเที่ยว สนับสนุนการพัฒนาในทั้งสองประเทศเพื่อประโยชน์สูงสุด ของประเทศและประชาชน และในตอนท้ายได้อวยพรให้สองประเทศเจริญรุ่งเรืองยิ่งขึ้น
วันจันทร์ที่ 19 กันยายน 2565
เตือนภัยประชาชน อย่าคลิกลิงก์ SMS หลอกรับเงินเยียวยา จากการป้องกันโรคระบาด ระวังถูกขโมยข้อมูล – ดูดเงินหมดบัญชี พบเบาะแส แจ้งสายด่วน สตช. 1599 หรือ กสทช. Call Center 1200
.....
รัฐบาลห่วงใยความปลอดภัยทางไซเบอร์ กรณีมีมิจฉาชีพส่ง SMS ไปยังประชาชนแอบอ้างว่ามาจากกระทรวงสาธารณสุข ระบุข้อความว่า “กระทรวงสาธารณสุข ขอแสดงความยินดี คุณมีสิทธิ์ได้รับเงินเยียวยาจากการป้องกันโรคระบาดจากรัฐบาล คัดลอกลิงก์ไปยังเบราเซอร์เพื่อรับเงิน ตามลิงก์นี้”
.
เรื่องนี้ยืนยันว่า รัฐบาลไม่มีโครงการจ่ายเงินเยียวยากรณีตามที่แอบอ้างแต่อย่างใด ดังนั้นขออย่าหลงเชื่อและอย่าแชร์ข้อความดังกล่าวออกไปให้ผู้อื่น เพราะอาจตกเป็นเหยื่อของมิจฉาชีพยุคดิจิทัล ที่นำข้อมูลส่วนบุคคลไปสร้างความเสียหาย เช่น นำไปสร้างบัญชีปลอมทำธุรกรรมทางการเงิน หรือนำไปลงทะเบียนซื้อสินค้าออนไลน์ ที่อาจทำให้เป็นหนี้โดยไม่รู้ตัว รวมทั้งอาจสูญเสียเงินจนหมดบัญชี
.
กรณีที่หลงเชื่อคลิกข้อความดังกล่าวไปแล้ว ให้รีบเปลี่ยนรหัสผ่านใหม่ทั้งหมด โดยเปลี่ยนทั้งชื่อผู้ใช้ และ รหัสผ่านในทันที ระงับการทำธุรกรรมในบัญชี ยับยั้งการใช้บัตรเครดิตและบัตรเดบิต จากนั้นแจ้งเจ้าหน้าที่ตำรวจ ธนาคาร หรือสถาบันการเงินเพื่อขอคำแนะนำ และตรวจสอบความเสียหายที่อาจเกิดขึ้น
.
หากพบเบาะแสการกระทำผิด สามารถแจ้งได้ที่ โทร.สายด่วน 191 หรือ สายด่วนสำนักงานตำรวจแห่งชาติ 1599 ตลอด 24 ชั่วโมง /ศูนย์รับเรื่องร้องเรียน กสทช. Call Center 1200 หรือแจ้งผู้ให้บริการเครือข่ายมือถือ ที่แต่ละค่ายมีไว้รองรับข้อมูลเรื่อง SMS และโทรศัพท์หลอกลวงโดยเฉพาะ
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 3 พฤศจิกายน 2565
ชัยวุฒิฯ ประชุมผู้ให้บริการอินเทอร์เน็ต เร่งระงับข้อมูลที่ผิดกฎหมาย ภายใน 24 ช.ม.
ชัยวุฒิฯ ประชุมผู้ให้บริการอินเทอร์เน็ต เร่งระงับข้อมูลที่ผิดกฎหมาย ภายใน 24 ช.ม.
วันที่3พ.ย. 2565กระทรวงดิจิทัลเพื่อเศรษฐกิจและสังคมเชิญผู้ให้บริการอินเทอร์เน็ตจำนวน35รายรับทราบและชี้แจงประกาศกระทรวงดิจิทัลฯเรื่องขั้นตอนการแจ้งเตือนการระงับการทำให้แพร่หลายของข้อมูลคอมพิวเตอร์และการนำข้อมูลคอมพิวเตอร์ออกจากระบบคอมพิวเตอร์พ.ศ. 2565เพื่อระงับเนื้อหาข้อมูลเท็จความมั่นคงลามกอนาจารหลังรับแจ้งการกระทำผิด
โดยเมื่อวันที่26ต.ค. 2565ที่ผ่านมาเว็บไซต์ราชกิจจานุเบกษาเผยแพร่ประกาศกระทรวงดิจิทัลเพื่อเศรษฐกิจและสังคมเรื่องขั้นตอนการแจ้งเตือนการระงับการทำให้แพร่หลายของข้อมูลคอมพิวเตอร์และการนำข้อมูลคอมพิวเตอร์ออกจากระบบคอมพิวเตอร์พ.ศ. 2565ลงนามโดยนายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมซึ่งมีรายละเอียดที่สำคัญโดยสรุปดังนี้
1.ปรับปรุงประกาศฉบับเดิมเมื่อปี2560ให้รองรับการเปลี่ยนแปลงทางเทคโนโลยีในปัจจุบันเพื่อคุ้มครองประชาชนมากยิ่งขึ้นและสร้างหลักประกันแก่ผู้ให้บริการ/สื่อสังคมออนไลน์ซึ่งไม่มีส่วนเกี่ยวข้องกับเนื้อหาที่ผิดกฎหมายหากได้ปฏิบัติตามข้อร้องเรียนของประชาชนทั่วไปหรือผู้ใช้บริการหรือตามคำสั่งของพนักงานเจ้าหน้าที่ตามประกาศอย่างถูกต้องครบถ้วนจะเข้าข้อยกเว้นความรับผิด(Safe Harbor)ของผู้ให้บริการ/สื่อสังคมออนไลน์ตามมาตรา15แห่งพ.ร.บ.คอมพิวเตอร์ฯ
2.ขั้นตอนการปฏิบัติของผู้ให้บริการ/สื่อสังคมออนไลน์คือต้องมีช่องทางเพื่อรับแจ้งเนื้อหาที่เป็นความผิดทั้งข้อมูลเท็จบิดเบือนปลอมแปลงกระทบต่อความมั่นคงหรือลามกอนาจารจากประชาชนทั่วไปหรือผู้ใช้บริการโดยจัดทำแบบฟอร์มข้อเรื่องร้องเรียน(Complaint Form)และเมื่อได้รับแจ้งแล้วให้ระงับหรือนำเนื้อหาที่ผิดกฎหมายออกจากระบบหรือเมื่อได้รับคำสั่งให้ระงับหรือนำข้อมูลออกจากระบบจากพนักงานเจ้าหน้าที่ต้องระงับหรือนำข้อมูลฯออกจากระบบของตนภายในระยะเวลาที่กำหนดตามลักษณะเนื้อหาของข้อมูลดังนี้
-เนื้อหาที่เป็นเท็จบิดเบือนปลอมตามมาตรา14 (1)ให้ระงับหรือนำข้อมูลออกทันทีแต่ไม่เกิน7วัน
-เนื้อหาที่กระทบต่อความมั่นคงตามมาตรา14 (2)และ(3)ให้ระงับนำข้อมูลออกทันทีแต่ไม่เกิน24ชั่วโมง
-เนื้อหาที่มีลักษณะลามกตามมาตรา14 (4)ให้ระงับนำข้อมูลออกทันทีแต่ไม่เกิน3วันสำหรับกรณีภาพลามกอนาจารเด็กต้องระงับหรือนำข้อมูลออกทันทีแต่ไม่เกิน24ชั่วโมง
3.สำหรับประชาชนทั่วไปหรือผู้ใช้บริการต้องมีการร้องทุกข์กล่าวโทษหรือต้องมีการลงบันทึกประจำวันไว้กับตำรวจก่อนดำเนินการแจ้งไปยังผู้ให้บริการ/สื่อสังคมออนไลน์
ทั้งนี้ประกาศนี้มีผลบังคับใช้เมื่อพ้นกำหนด60วันนับแต่วันประกาศในราชกิจจานุเบกษา(วันที่25ธันวาคม2565)เพื่อให้ผู้ให้บริการ/สื่อสังคมออนไลน์เตรียมความพร้อมในการปฏิบัติตามประกาศนี้ต่อไป
ชัยวุฒิฯย้ำว่า“ประกาศฉบับนี้ออกมาเพื่อเร่งระงับข้อมูลผิดกฎหมายอย่างไรก็ตามขอเตือนว่าอย่าใช้ช่องทางนี้ในการกลั่นแกล้งผู้อื่นหากดำเนินการโดยเจตนาไม่สุจริตหรือเป็นเท็จผู้แจ้งอาจต้องรับผิดฐานแจ้งความเท็จตามประมวลกฎหมายอาญาได้”
************
วันอังคารที่ 27 กันยายน 2565
ปลัด สธ.วางศิลาฤกษ์ อาคารภูมิจิต รพ.พระนั่งเกล้า ขยายบริการคลินิกผู้ป่วยนอกในพื้นที่กระทรวงสาธารณสุข
ปลัดกระทรวงสาธารณสุข เป็นประธานในพิธีบวงสรวงและวางศิลาฤกษ์อาคารภูมิจิต คลินิกผู้ป่วยนอก โรงพยาบาลพระนั่งเกล้า บริเวณตึกสำนักงานปลัดกระทรวงสาธารณสุข ขยายการให้บริการตรวจรักษาผู้ป่วยนอก นอกเขตพื้นที่โรงพยาบาล เพิ่มโอกาสและทางเลือกในการเข้าถึงการรักษา
ปลัดกระทรวงสาธารณสุข เป็นประธานในพิธีบวงสรวงและวางศิลาฤกษ์อาคารภูมิจิต คลินิกผู้ป่วยนอก โรงพยาบาลพระนั่งเกล้า บริเวณตึกสำนักงานปลัดกระทรวงสาธารณสุข ขยายการให้บริการตรวจรักษาผู้ป่วยนอก นอกเขตพื้นที่โรงพยาบาล เพิ่มโอกาสและทางเลือกในการเข้าถึงการรักษา ลดความแออัดและการรอคอย
เช้าวันนี้ (27 กันยายน 2565) ที่ สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิตปลัดกระทรวงสาธารณสุข เป็นประธานในพิธีบวงสรวงและวางศิลาฤกษ์อาคารภูมิจิต คลินิกผู้ป่วยนอก โรงพยาบาลพระนั่งเกล้า บริเวณตึกสำนักงานปลัดกระทรวงสาธารณสุข โดยมี คณะผู้บริหารกระทรวงสาธารณสุข แพทย์หญิงณิชาภาสวัสดิกานนท์ ผู้อำนวยการโรงพยาบาลพระนั่งเกล้า และคณะเจ้าหน้าที่ร่วมพิธี
นายแพทย์เกียรติภูมิ กล่าวว่า การก่อสร้าง“อาคารภูมิจิต” ครั้งนี้ เกิดขึ้นจากความตั้งใจและแนวคิดที่จะขยายบริการตรวจรักษาผู้ป่วยนอก นอกเขตโรงพยาบาล เนื่องจากในเขตจังหวัดนนทบุรี มีโรงพยาบาลพระนั่งเกล้าเป็นโรงพยาบาลศูนย์ ที่เป็นแม่ข่ายในการดูแลรักษาประชาชนในพื้นที่และใกล้เคียง ปัจจุบันมีผู้มารับบริการในแผนกผู้ป่วยนอกมากถึง 2,500 - 3,000 รายต่อวัน และมีจำนวนห้องตรวจไม่สมดุลกับปริมาณผู้มารับบริการ โดยได้รับอนุมัติใช้พื้นที่บริเวณตึกสำนักงานปลัดกระทรวงสาธารณสุข และใช้งบประมาณก่อสร้างจากเงินบริจาค จำนวน 19.4 ล้านบาทสำหรับเป็นคลินิกผู้ป่วยนอก โรงพยาบาลพระนั่งเกล้า นอกจากบริการตรวจรักษา ยังมีบริการทันตกรรม เจาะเลือด และเอ็กซเรย์ ซึ่งจะช่วยเพิ่มพื้นที่บริการ ช่วยลดความแออัด ลดการรอคอยรับบริการของประชาชน รวมถึงยังช่วยให้เจ้าหน้าที่กระทรวงสาธารณสุขและประชาชนในพื้นที่ใกล้เคียง ได้มีสถานบริการตรวจรักษาเพิ่มมากขึ้น เป็นการอำนวยความสะดวกในการเดินทาง เพิ่มโอกาสและทางเลือกในการเข้าถึงบริการทางการแพทย์ที่มีคุณภาพมาตรฐาน โดยบุคลากรที่มีความเชี่ยวชาญของโรงพยาบาลพระนั่งเกล้า ภายใต้สังกัดสำนักงานปลัดกระทรวงสาธารณสุข
****************************************** 27 กันยายน 2565
วันพุธที่ 31 สิงหาคม 2565
ครม. อนุมัติงบ 5.2 พันลบ. หนุนโครงการฯ อปท. “ปรับปรุง - ซ่อมแซม - พัฒนา” ระบบสาธารณูปโภคเพื่อประโยชน์ของ ปชช.
.....
ที่ประชุม ครม. (30 ส.ค. 65) อนุมัติงบ 5,282,570,100 บาท เพื่อให้องค์กรปกครองส่วนท้องถิ่น (อปท.) นำไปก่อสร้าง ปรับปรุง ซ่อมแซมถนน และพัฒนาแหล่งเก็บกักน้ำที่ได้รับความเสียหายจากสาธารณภัย หรือเพื่อแก้ไขปัญหาความเดือดร้อนให้กับประชาชนใน 69 จังหวัด จำนวน 2,086 โครงการ ให้สามารถกลับมาใช้งานได้ปกติ และมีประสิทธิภาพเพิ่มขึ้น เช่น ก่อสร้างถนนคอนกรีตเสริมเหล็ก ซ่อมแซมถนนลาดยางมะตอย ปรับปรุงผิวจราจรจากลูกรังเป็นถนนหินคลุกบดอัด ซ่อมแซมไหล่ถนน เป็นต้น
.
ทั้งนี้ ที่ประชุม ครม. ได้เน้นย้ำให้หน่วยงานดังกล่าว จัดทำแผนปฏิบัติงานและแผนการใช้จ่ายงบประมาณให้แล้วเสร็จภายในเดือน ก.ย. 65 และต้องคำนึงถึงประโยชน์สูงสุดของราชการและประชาชนเป็นสำคัญ
.
อ่านเพิ่มเติม คลิกhttps://www.thaigov.go.th/news/contents/details/58615
#ไทยคู่ฟ้า#ร่วมต้านโควิด19
-------------------
วันพุธที่ 19 ตุลาคม 2565
พายุเนสาท เคลื่อนขึ้นฝั่งเวียดนามพรุ่งนี้ จับตาร่องมรสุม ส่งผลภาคใต้ฝนตกหนัก 19 - 22 ต.ค. 65
.....
กรมอุตุนิยมวิทยา อัปเดตเส้นทางพายุไต้ฝุ่นเนสาท (NESAT)" ความเร็วลมสูงสุดใกล้ศูนย์กลางประมาณ 110 กม./ชม. มีแนวโน้มจะเคลื่อนผ่านตอนใต้ของเกาะไหหลำ ประเทศจีน และเคลื่อนเข้าใกล้ชายฝั่งประเทศเวียดนามตอนบนในช่วงวันที่ 20 - 21 ต.ค. 65
.
ขณะที่มวลอากาศเย็นกําลังค่อนข้างแรงจากประเทศจีนยังคง ปกคลุมประเทศไทยตอนบนและทะเลจีนใต้ ลักษณะเช่นนี้จะทําให้พายุอ่อนกําลังลงอย่างรวดเร็ว แต่ยังคงส่งผลให้ประเทศไทยตอนบนมีฝนเล็กน้อยบางแห่ง
.
ส่วนช่วงวันที่ 19 - 22 ต.ค. 65 ร่องมรสุมพาดผ่านภาคใต้ตอนกลาง ประกอบกับลมตะวันตกเฉียงใต้ที่พัดปกคลุมทะเลอันดามันและภาคใต้จะมีกำลังแรงขึ้น ทำให้ภาคใต้มีฝนตกหนักถึงหนักมาก ทะเลอันดามันมีคลื่นสูง 2-3 เมตร
.
ขอให้ประชาชนบริเวณภาคใต้ระวังอันตรายจากฝนตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก ชาวเรือเดินเรือด้วยความระมัดระวังและเรือเล็กควรงดออกจากฝั่ง
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 16 กันยายน 2565
รองโฆษกรัฐบาล เตือนภัยมิจฉาชีพแก๊งคอลเซ็นเตอร์แอบอ้างเป็นศูนย์เครดิตบูโร  ขู่ขึ้นบัญชีดำหลอกลวงโอนเงิน
รองโฆษกรัฐบาล เตือนภัยมิจฉาชีพแก๊งคอลเซ็นเตอร์แอบอ้างเป็นศูนย์เครดิตบูโร  ขู่ขึ้นบัญชีดำหลอกลวงโอนเงิน
วันนี้ (16 กันยายน 2565)นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ปัจจุบันมิจฉาชีพรูปแบบแก๊งคอลเซ็นเตอร์ (Call Center) ได้มีวิวัฒนาการที่ทำให้ดูน่าเชื่อถือมากขึ้น สร้างสถานการณ์ให้ตื่นตระหนกด้วยวิธีการต่าง ๆ อยู่เป็นจำนวนมาก ล่าสุดพบว่าแก๊งคอลเซ็นเตอร์ ทำการแอบอ้างชื่อเป็นศูนย์เครดิตบูโร หลอกลวงว่าหมายเลขบัตรประจำตัวประชาชนจะถูกขึ้นบัญชีดำ ขอให้ประชาชนอย่าหลงเชื่อ ไม่ให้ข้อมูลส่วนตัวใด ๆ รวมทั้งห้ามกดลิงก์หรือติดตั้งแอปตามที่คอลเซ็นเตอร์บอก
ทั้งนี้ เครดิตบูโรไม่มีนโยบายการโทรหาประชาชนรูปแบบคอลเซ็นเตอร์แจ้งเตือนใด ๆ และไม่ได้เก็บบันทึกข้อมูลหมายเลขโทรศัพท์มือถือของผู้ใช้บริการ สำหรับประชาชนที่ได้รับข้อความทางโทรศัพท์หรือคลิปเสียงผ่านไลน์จากมิจฉาชีพแก๊งคอลเซ็นเตอร์มีข้อความแอบอ้างว่า “สวัสดีค่ะ ศูนย์เครดิตบูโร หมายเลขบัตรประจำตัวประชาชนของท่าน จะถูกขึ้นบัญชีดำ ภายใน 1 ชั่วโมง หากมีข้อสงสัย กรุณาถือสายรอ จนกว่าเจ้าหน้าที่จะรับสาย” ขออย่าวิตกกังวล และหลงเชื่อ ข้อความดังกล่าวเป็นของมิจฉาชีพ ไม่ใช่ของเครดิตบูโร
“เครดิตบูโร หรือบริษัทข้อมูลเครดิตแห่งชาติ จำกัด เป็นสถาบันที่ทำหน้าที่เป็นศูนย์กลางในการจัดเก็บข้อมูลบัญชีสินเชื่อและประวัติการชำระสินเชื่อทุกประเภทของบุคคลธรรมดาและนิติบุคคล ซึ่งส่งมาจากสถาบันการเงินและบริษัทที่เป็นสมาชิกเครดิตบูโร โดยข้อมูลที่จัดเก็บแบ่งออกเป็น 2 ส่วน คือ 1. ข้อมูลบ่งชี้ คือข้อเท็จจริงที่บ่งชี้ถึงตัวลูกค้า 2.ข้อมูลสินเชื่อที่ได้รับอนุมัติและประวัติการชำระหนี้ จำแนกเป็นรายบัญชีที่มีอยู่ในแต่ละสถาบันการเงินและบริษัทสมาชิก เป็นต้น เครดิตบูโร ไม่ได้มีหน้าที่ขึ้นบัญชีดำ หรือแบล็กลิสต์ใด ๆ ทั้งสิ้น รวมทั้งไม่มีความเกี่ยวข้องหรือมีสิทธิอนุมัติหรือร่วมตัดสินใจให้สินเชื่อกับใคร หากบุคคลใดกล่าวอ้างกับท่าน แจ้งเรื่องได้ที่ [emailprotected]” นางสาวรัชดาฯ ย้ำ
...........................